– Donedavno smo govorili da neće biti rebalansa, što naravno nije istina. Naravno da će rebalansa proračuna biti. No, prvi put u 22 godine proračun za ovu godinu i realno je i nominalno niži no godinu ranije. Dakle, rezovi su ozbiljni, iako ćemo probiti budžet za jedno 600 do 800 milijuna kuna, otkrio je Čačić.

Čačića su studenti pitali zašto se ne smanji broj jedinica lokalne samouprave da bi se uštedjelo, na što je odgovorio da to dijelom ima logike, a dijelom su tim pitanjem »promašili ceo fudbal«, jer je, kaže, svih 300 općina teško svega 600 milijuna kuna. »Samo 25 kilometara HDZ-ovih autocesta napravilo je toliko štete koliko cijela lokalna uprava potroši«, kazao je Čačić, poručivši studentima da trebaju gledati cjelovitu sliku. Iz publike su mu pak odvratili da i socijala malo košta, ali to u vladi znaju rezati. »Socijala itekako košta«, zaključio je prvi potpredsjednik.

– U elektroenergetskom sektoru imate proizvodnju, prijenos i distribuciju, a problem je Hrvatske da godinama nitko ni u što nije ulagao, pa sada prvo moramo napraviti mrežu, da bi netko došao i da bi na koncu imali konkurentan proizvod. No, nitko ne želi čuti istinu pa kada smo imali poskupljenje struje, dobili smo za to batine. No, iako je HEP dobio niži rejting, i s tim nižim rejtingom, uspješno se zadužio za 2,7 milijardi dolara po kamati nižoj od države. Kada stvari dobro posložite, onda novca ima, poručio je Čačić.

– U Hrvatskoj smo godinama imali ekonomsku logiku bez smisla i pravila igre, ni o čemu se nije moglo ekonomski razgovarati, jer je sve bilo podređeno jednom cilju: ostanku na vlasti. No, takva se politika plaća eksplozijom duga pa ćemo i za iduću godinu imati porast kamata od dvije milijarde kuna, odnosno dva posto proračuna dodatni je trošak samo po osnovu rasta kamata. To ludilo je negdje moralo stati, a stalo je na nama, na ovoj vladi, zato smo, naravno, i dobili izbore. Normalno je da ljudi očekuju da odmah bude bolje, i to bez žrtava po mogućnosti, a ako ih već mora biti, onda ne u mom dvorištu. To je ljudski i ja to razumijem, no samo govorim gdje smo, rekao je Čačić studentima.